google/wiki40b huggingface dataset:
Frankfurdi süvauuringute instituut

Frankfurdi süvauuringute instituut (inglise keeles Frankfurt Institute for Advanced Studies, akronüüm FIAS) on  interdistsiplinaarne uurimisinstituut Saksamaal Frankfurdis.
Frankfurdi süvauuringute instituut asutati 2003. aastal. FIAS koondab teadlasi füüsika, matemaatika, aju-uuringute, eluteaduste ja arvutiteaduse valdkonnast. Instituudis töötab umbes 200 teadlast 25 riigist.
2005. aastal alustas tööd instituudi juures rahvusvaheline kraadiõppurite kool Frankfurt International Graduate School for Science (akronüüm FIGSS).
2007. aastal kolis instituut uude hoonesse Riedbergi linnaosas asuvas Frankfurdi Goethe ülikooli linnakus.

Juhtimine

Frankfurdi süvauuringute instituuti juhib direktorite nõukogu, kuhu kuuluvad Volker Lindenstruth (nõukogu esimees, arvutiteaduse teadussuuna juht instituudis), Marcus Bleicher (füüsika teadussuuna juhte), Wolf Singer (neuroteaduse suuna juhte), Horst Stöcker (füüsika, eluteaduste ja keemia teadussuuna juhte) ja Jochen Triesch (neuroteaduse suuna juhte).

Eestiga seotud endised FIAS-i töötajad

Frankfurdi süvauuringute instituudis on töötanud tänased Tartu Ülikooli teadurid Raul Vicente (järeldoktorina 2006–2013) ja Jaan Aru (doktorandina 2009–2013).
Kopli karjääri paljand

Kopli karjääri paljand (ka: Kopli savikarjääri paljand) on paljand endises Kopli karjääris, mis asub Tallinnas Põhja-Tallinna linnaosas. Paljand on arvele võetud ürglooduse objektina.
Ameerika Ühendriikide Ülemkohus

Ameerika Ühendriikide Ülemkohus (inglise keeles Supreme Court of the United States, lühendatult SCOTUS) on Ameerika Ühendriikide kõrgeim kohus. 
Peaasjalikult toimib Ülemkohus apellatsioonikohtuna, kuhu saab edasi kaevata alama astme föderaalkohtute otsuseid ja ka osariigi kohtute neid otsuseid, mis puudutavad föderaalseadusi. Samal ajal on Ülemkohus ka Ameerika Ühendriikide konstitutsioonikohus, mis tegeleb riigi seadusandluse tõlgendamise ja järelevalvega. Selle otsuseid ei ole võimalik edasi kaevata.
Ülemkohus asub Washingtonis. Sellel on üheksa liiget, kelle nimetab eluks ajaks ametisse Ameerika Ühendriikide president ja kinnitab Ameerika Ühendriikide Senat.
Vaheosakesed

Virtuaalsed ja reaalsed vaheosakesed

Vaheosakesed võivad olla virtuaalsed või reaalsed. Virtuaalsed vaheosakesed eksisteerivad väga piiratud aja jooksul väga väikeses ruumiosas määramatuse printsiibi tõttu. Tavaliselt vahendavad virtuaalosakesed vastasmõjusid seal, kus reaalsed osakesed seda mõne jäävusseaduse tõttu teha ei saaks. Näiteks aatomituuma ja tema elektronkatte vahelist elektromagnetilist vastasmõju vahendavad virtuaalsed footonid. Peab märkima, et suurem osa vaheosakestest on virtuaalsed.
Reaalsed vaheosakesed vahendavad vastasmõju vastavalt kõigile jäävusseadustele ja nende mõju ei ole piiratud ajas ega ruumis (kui seda mõju ei piira mõni muu tegur, näiteks vaheosakese seisumass (W- ja Z-boson) või allumine tugevale vastasmõjule (gluuon)). Näiteks elektroni ergastamine aatomi valentselektronkihis toimub täiesti reaalse footoni neeldumise tulemusena.
Juta

Juta on naisenimi.
2018. aasta seisuga oli see Eestis populaarsuselt 126. naisenimi. 1. jaanuari 2018 seisuga oli Eestis eesnimi Juta 1487 naisel.
1. jaanuari 2019 seisuga oli Eestis eesnimi Juta 1434 naisel. Juta oli Eestis levikult 132. naisenimi.
Kõige populaarsem oli eesnimi Juta vanuserühmas 85+, kus neid oli 10 000 elaniku kohta 47,38 ning Saare maakonnas, kus neid on 10 000 elaniku kohta 23,96. Juta oli keskmiselt 68 aasta vanune (mediaanvanus oli 70).
Taigapässik

Taigapässik (Inonotopsis subiculosa) on seeneliik.
Ta on Eestis arvatud I kaitsekategooriasse (seisuga 2012).
Eestis võib teda leida kas laanemetsade tüübirühma või salumetsade tüübirühma kasvukohtadest.
Kasahstani suursaadik Eestis

Kasahstani suursaadik Eestis on Kasahstani volitatud suursaadik Eestis. Suursaadik resideerib Helsingis.
Ernst Gombrich

Ernst Hans Josef Gombrich (30. märts 1909 Viin – 3. november 2001 London) oli Austria juudi päritolu Briti kunstiajaloolane, Briti Akadeemia liige.
Ta oli kauaaegne Londoni Ülikooli Warburgi Instituudi direktor ja Londoni Ülikooli professor. Ta on paljude kultuuri- ja kunstiajalooliste tööde autor, neist tuntuim on 1950. aastal kirjastuses Phaidon ilmunud "The Story of Art" ('Kunsti lugu'), millest 16. väljaanne ilmus 1995. aastal ning mis on tõlgitud enam kui 30 keelde. Tuntud on ka kunstiteaduslik teos "Art and Illusion". Aastatel 1967–1986 ilmus neljaköiteline "Studies in the Art of the Renaissance" ('Renessansikunsti uuringud').

Päritolu, haridustee ja töökäik

Ernst Gombrich sündis Viinis Austria juudi perekonnas, tema isa oli jurist, ema klaverimängija. Gombrich lõpetas 1933. aastal Viini Ülikooli kunstiajaloo erialal. Tema õppejõududeks olid tuntud kunstiajaloolased Hans Tietze, Karl Maria Swoboda, Josef Strzygowski ja Julius von Schlosser. Viimase juhendamisel kaitses ta doktorikraadi Giulio Romano maneristlikust arhitektuurist.
Publitseerima hakkas ta 1930. aastal. 1935. aastal avaldati Austrias tema ajalooteemaline "Eine kurze Weltgeschichte für junge Leser" ('Väike maailma ajalugu noorele lugejale').
1936. aastal emigreerus Gombrich Suurbritanniasse, kus ta sai töökoha Aby Warburgi rajatud raamatukogus, mis 1933. aastal Inglismaale viidi (1944. aastal asutati selle baasil Londoni Ülikooli Warburgi Instituut). Aastatel 1959–1976 oli ta Warburgi Instituudi direktor. Oma põhitööd instituudis ühitas ta õppejõu tööga Londoni Ülikoolis: aastatel 1956–1959 oli Londoni Ülikooli kunstiajaloo ja 1959–1976 klassikalise traditsiooni ajaloo professor.

Isiklikku

Ta sai 1947. aastal Suurbritannia kodakondsuse. Tema poeg Richard Gombrich (sündinud 1937) on indoloog ja budoloog, kes on töötanud Oxfordi Ülikoolis professorina.
Karolína Olšarová

Karolína Olšarová (sündinud 28. juunil 1993) on tšehhi maletaja, naiste suurmeister (2018).
Olšarová on kahekordne Tšehhi naiste malemeister (2011, 2019). Ta mängis Tšehhi naiskonna koosseisus neljal naiste maleolümpial (2012–2018; 2018. aastal mängis esimesel laual). 
Ta sai FIDE-lt 2010. aastal naiste rahvusvahelise meistri ja 2018. aastal naiste suurmeistri nimetuse.
Tema õde on naiste malesuurmeister Tereza Rodshtein.
Elvy Gailit

Elvy Gailit (sünninimi Elvi Vaher, pseudonüüm Elvi Nander, aastatel 1915–1932 Elvy Kangro-Pool; 26. august 1898 Otepää – 13. juuni 1981 Stockholm) oli eesti lauljatar ja näitlejanna. August Gailiti abikaasa aastast 1932.
Ta oli aastatel 1922–1934 Vanemuise operetisolist.
Usāmah ibn Lādin

Usāmah ibn Lādin (أسامة بن محمد بن عوض بن لادن Usāmah ibn Muḩammad ibn ‘Awaḑ ibn Lādin;  10. märts 1957 Ar-Riyāḑ, Saudi Araabia – 2. mai 2011 Abbottabad, Pakistan), üldtuntud kui Osama bin Laden, oli Saudi Araabia mõjuvõimsa ibn Lādini perekonna liige ja terroriorganisatsiooni Al-Qā‘idah' asutaja. 
Ta sai tuntuks seoses väidetava osalemisega 11. septembri terrorirünnakus Maailma Kaubanduskeskuse kaksiktornidele New Yorgis, milles hukkus 2996 inimest. Alguses Usāmah eitas seotust terroriaktiga, kuid hiljem võttis süü enda peale. Usāmah ibn Lādin oli kantud Föderaalse Juurdlusbüroo kümne kõige tagaotsitavama põgeniku nimekirja kui üks maailma ohtlikumaid kurjategijaid. Tema tabamisele viiva informatsiooni eest oli välja pandud 50 miljoni dollari suurune pearaha.
Usāmah oli 1980. aastatel Nõukogude-Afganistani sõjas NSV Liidu vastaste võitlejate juht. Isegi kui ta tegi tollal koostööd CIA-ga, siis alates 1994. aastast oli ta rahvusvaheliselt tagaotsitav terrorist.
Kaldtee

Kaldtee ehk ramp ehk pandus on erinevaid tasandeid ühendav kaldega tee.
Kaldteid kasutatakse muuhulgas hoonetesse pääsemiseks.
Sõna pandus pärineb arvatavasti mugandusena prantsuse keelest — pente douce (lauge kallak).
Kaldteid kasutatakse trepi asemel (nt ratastoolis liikujaile), samuti garaaži, sillale, hoone ühelt korruselt teisele sõitmiseks.
Aasta lind (Valgevene)

Valgevenes tegeleb aasta linnu (Птушка года) valimisega riiklik organisatsioon Valgevene lindude elu (Грамадская арганізацыя "Ахова птушак Бацькаўшчыны"). Aasta linde valitakse alates 2000. aastast ja esimeseks aasta linnuks oli valge-toonekurg.
Bjeff

Bjeff on veekogu (enamasti jõe) osa, mis külgneb vesiehitisega (paisuga või lüüsiga).
Sõltuvalt sellest, kas mõeldakse vesiehitise alumist (ehitisest allpool) või ülemist (ehitisest ülalpool) osa, saab rääkida alumisest bjefist ja ülemisest bjefist.
Ayumi Hamasaki

Ayumi Hamasaki (jaapani keeles 浜崎あゆみ Hamasaki Ayumi; sündinud 2. oktoobril 1978 Fukuokas) on jaapani laulja, laulusõnade autor, helilooja, muusikaprodutsent, näitleja ja modell.
Elert Thiele

Elert Thiele (kasutatakse ka nimekuju Elert Diel; surnud 27. veebruaril 1674 Tallinnas) oli Eestimaal tegutsenud puunikerdaja.
Thiele tuli Tallinna Kopenhaagenist 1652. aastal.
Elert Thiele poolt on 1656. aastal valmistatud Ridala kiriku nelja evangelisti ja Kristuse figuuridega ning kõhrornamentikaga kantsel ning Vormsi ja Pärnu-Jaagupi kiriku kantsel (mõlemad 1660).
Partsi Neitsijärv

Neitsijärv (ka Partsi Neitsijärv) on järv Põlva maakonnas Põlva vallas Uibujärve külas. Veekogu pindala on 0,1 ha. Veekogu kaldajoone pikkus on 281 m.
Järve järgi on nime saanud ka Neitsijärve talu, kus asub üks omanäolisemaid koolituskeskusi: Neitsijärve Loovusait.
Vapochill

Asetek

Asetek on firma spetsialiseerunud arvutite protsessorite ja graafikaprotsessorite vedelikjahutuse lahendustele. Hetkel on Aseteki suund pigem bränditootjate suunal tervete arvutikomplektide jahutamiseks, selle asemel et üksikuid komponente jahutada.
Asetek asutati aastal 2000. Algselt oli firma toodanguks mitmeid auhindu võitnud mänguritele ning arvutientusiastidele mõeldud Vapochilli jahutite seeria. 2006. otsustas juhtkond teha strateegilise muutuse, suunas oma põhitähelepanu arvutikomplektidele ning tutvustas esimest täielikult komplekteeritud ja tehases suletud vedelikjahutussüsteemi. Lisaks tootmise lihtsustamisele ning 50 000-le hooldevabale töötunnile langetas see toode hoobilt ka vesijahutuste hindu. Praeguseks on Aseteki protsessorijahutid esmane valik mitmetele tehasest ülekiirendatud mängurisüsteemidele, nagu näiteks Dell Alenware, Acer ja mitu muudki väiksemat mänguarvutibrändi.

Kuidas faasivahetus töötab?

Auru kokkusuruv faasivahetusjahuti on tavaliselt arvuti kõrval olev kast, kust viib toru protsessorile. Põhielemendiks on sama tüüpi kompressor, mis näiteks õhukonditsioneeris. Kompressor surub kokku gaasi (või gaaside segu), mis seejärel kondenseerub vedelikuks. Seejärel pumbatakse see vedelik protsessori juurde, kust ta möödub kas lihtsalt kapillaartoru mööda või keerukama soojuspaisuva klapi kaudu. Vedelik aurustub (faas muutub), neelates kuumuse protsessorilt samuti nagu ka ümbritsevalt keskkonnalt. See aurustumisprotsess võib langetada temperatuuri vahemikku –15 kuni –150 kraadi Celsiuse järgi. Gaas voolab kompressorisse tagasi ning tsükkel algab taas algusest peale. Sel moel on võimalik protsessor jahutada maha –15 kuni –150 kraadini Celsiuse järgi, sõltuvalt koormusest, protsessori kuumaeraldusest, kuumuse eraldamise süsteemist ning kasutatavast gaasisegust. Seda tüüpi süsteemil on üsna mitmeid probleeme, kuid üks ja kõige suurem on kondensatsioon – kõik madala temperatuuriga süsteemi osad tuleb isoleerida ümbritsevast keskkonnast, kuna sinna pinnale hakkab tekkima kondensatsioonivesi, mis võib hakata tilkuma tundlikele elektroonikakomponentidele.

Alternatiivid

Lisaks Asetekile toodab faasivahetusega jahutuslahendusi ka ettevõte nimega Nventiv, Vapochilli kaubamärgile on neil vastu panna Prometeia. Kuigi Prometeia on alati olnud paremate näitajate ning jahutusomadustega, siis on Aseteki toodang alati olnud palju odavam ning ka lihtsalt oluliselt parema hinna-jõudluse suhtega.
Lõpliku siirdega filter

Lõpliku siirdega filter (finite impulse response filter, FIR-filter) on signaalitöötluses kasutatav filter, mille väljundsignaal on arvutatav konvolutsioonina sisendsignaalist ja diskreetsest impulsskajast. FIR-filtri väljundsingaal sõltub piiratud aja eelnenud sisendsignaalide väärtustest (N-järku filtri korral arvestatakse N eelmist sisendsignaali).

Kasutusalad

Filtreid kasutatakse helitehnikas, mõõtetehnikas (nt. digitaalsed elektriarvestid), sidetehnikas, automaatikas, robootikas jm.
Weserübung

Weserübung-Süd

Taani vallutamise plaani järgi pidid riiki tungima kaks mehhaniseeritud kolonni, mis pidid sõitma kuni Jüüti poolsaare põhjatipuni. Samal ajal pidid Kopenhaagenis ja veel kolmes kohas rannikul ja saartel maandatama merede- ning õhudessandid, mis pidid oma valdusse võtma saarte vahelised sillad ja hoidma neid seni, kuni saabuvad maad pidi abiväed. Taani armees oli 13 000 meest ja sellest loodeti kergelt jagu saada.

Weserübung-Nord

Norra vallutamine pidi toimuma üheksa merede- ja õhudessantidega. Et ööl vastu 9. aprilli 1940 olla rünnaku lähtepositsioonidel, pidid esimesed tankerid varustuslaevad ja dessantgrupid alustama oma teekonda juba 3. aprillil 1940. Eeldatava Norra armee suurus oli 14 500–19 500 meest.
Washington Square Arch

Washington Square Arch on 1892. aastal ehitatud marmorist triumfikaar, mis asub Washington Square Park haljasalal New Yorgi linnaosa Lower Manhattani naabruskonnas Greenwich Village'is. Triumfikaar tähistas George Washingtoni presidendiks pühitsemise aastasadat. Kaare ees Washington Square North tänaval on Viienda avenüü lähtepunkt, mis ulatub kogupikkuses Harlemi jõeni.
Brukna mõis

Brukna mõis (Bruknas muiža) on mõis Lätis Bauska piirkonnas Dāviņi vallas Bruknas. Saksa keeles Brucken.
Brukna mõisa omanikeks oli enne võõrandamist Korffide perekond. Vahepeal oli mõisas kool, aga 2001. aastast kuulub narkomaanide rehabiliteerimise ühingule. 2011. aastal võttis ühing ette mõisa renoveerimise.
Klassitsistlik peahoone ehitati 18. sajandi teisel poolel, 19. sajandi algul tehti suuri ümberehitusi. Mõisa kunagisest kahekümne viiest kõrvalhoonest on säilinud kaks aita ja laut. Mõisa pargis asub Brukna linnamägi, küla kalmistul on Korffide suguvõsa kabel.
Museem

Museem (inglise keeles museme) on muusikasemiootikas väikseim muusikalist tähendust kandev üksus ("... museme is the smallest unit embodying meaning in music.").
Tuginedes analoogiale morfeemiga keeles võttis museemi mõiste kasutusele Charles Seeger. Tuntuks sai museem Philip Taggi loodud museemilise analüüsi objektina.

Charles Seegeri definitsioon ja kriitika

Muusikateadlane ja dirigent Charles Seeger lõi mõiste museem ning kirjeldas seda järgmiselt:
See on ühik, mis koosneb kolmest komponendist - kolmest tooniga löögist (three tone beats) - mis võivad luua progressiooni ning vastata täielike ja iseseisvate muusikalis-loogiliste ühikute nõuetele.
Philip Tagg aga leidis, et selles on kaks suurt viga: [1] selle võrdlus keele morfeemiga pärineb oma aja lingvistilisest teooriast; [2] ning see on süntaktiliselt määratletud ilma semantikale või pragmaatikale viitamata. Kui morfeem on igas keelekontekstis minimaalne keeleühik, mis on regulaarne ja tähenduslik, siis peaks museem omama sarnaseid omadusi igas üksikus muusikakultuuri kontekstis. Need probleemid on omavahel seotud ning sellest lähtub ka Taggi lähenemine museemile.

Museemi olemus

Museemi saab siiski nimetada analoogseks lingvistikas kasutatava morfeemiga. See on muusikalise diskursuse struktuurielement, mis kuulub teatud muusikakultuuri muusikastiili ja mida saab tajuda selle raames tähendust kandvana. Museem on ümbritsevast helidekontiinumist kuuldeliselt eristatav, vähemalt ligikaudseltki korratav ning konstruktsiooni või retseptsiooni tingimustes identifitseeritav. Selleks, et mingi muusikaline struktuur saaks toimida museemina, peab sel ühe ja sama muusikutekogukonna liikmete jaoks olema ka äratuntavalt sama või sarnane otstarve. 
Museeme võib jaotada komponentiteks, mis ei ole ise muusikakeele raames tähenduslikud, kuid on sellegipoolest muusikalise väljenduse põhielemendid (mitte ühikud). Komponendid on võrreldavad loomuliku keele häälikutega, kuna sarnaselt morfeemile muutub museemi osaks olevate komponentide muutumisel  ka museemi enda tähendus.
Kaaba

Kaaba (araabia الكعبة (al-Ka‘abah)) on ehitis Mekas Suure mošee õuel ja on islami tähtsaim pühamu. Kuubikujuline ehitis on kaetud musta kangaga, mida vahetatakse igal aastal. Kaaba edelaosas hõberaamis asub nn Must kivi (al-Hajar al-Aswad), mis arvatakse olevat meteoriitset päritolu.
Kaaba on 12 m pikk, 10 m lai ja 15 m kõrge ning asub madalal platvormil. Hallidest kiviplokkidest ja marmorist ehitise nurgad on suunatud nelja põhi-ilmakaare poole.
Seitse korda vastupäeva ümber Kaaba käimine ja Musta kivi suudlemine on muslimite palverännaku hadži üks peamisi rituaale.
Pärimuse järgi ehitas Kaaba Aabraham koos oma poja Ismaeliga.

Qibla ja Kaaba poole palvetamine

Qibla tähistab suunda, kuhu poole kõik muslimid, ükskõik kus nad ka ei asuks, viis korda päevas palvetavad. Alates 624. aastast on qibla suunatud Kaaba poole (selle geograafilisteks koordinaatideks on 21° 25′ 21″ N, 39° 49′ 34″ E.
Luunja Suurkivi

Luunja Suurkivi (ka: Kikaste Suurkivi, Kavastu Suurkivi) on hiidrahn Tartu maakonnas Luunja vallas. 
Kivi mõõtmed on järgmised: pikkus 10,5 m, laius 8,2 m, kõrgus 2,3 m, ümbermõõt 26,7 m.
McFly

Kaverdatud laulud

McFly on esitanud ja lindistanud mitmeid uusversioone tuntud lauludest.

Super Records

Super Records Ltd. on McFly loodud ja hallatav iseseisev plaadifirma, mis sai alguse 2007. aastal pärast McFly lahkumist Island Recordsi artistide hulgast.
Programmijuht

Juhtimine

Operatsioonide kontrollimise struktuur, protsess ja protseduur muutmaks tootlikkuse protsesse. Juhtimine peab hõlmama mõõtmismeetodeid mõõtmaks programmi eesmärgipärasuse poole liikumist.

Reguleerimine

Programm peab toetama juhtkonna visiooni ja plaane.

Kindlustunne

Kontrollige ja kinnitage programm, veenduge standardite järgimises.

Juhitavus

Veenduge, et oleks olemas pidev kontroll ja aruandlus, erinevate projektide juhitavus, sidususrühmade ja tarnijate pidev olemasolu.

Põimutus

Veenduge, et eriprogrammi osad klapiksid omavahel, moodustades terviku. Funktsionaalselt ja tehniliselt optimeerige tervikahelat võimalikult soodsamaks tootmisahelaks.

Finantsid

Arvutage programmi täismaksumus koos administratiivsete kuludega.

Infrastruktuur

Ressursside kasutamine mõjutab kulutusi ja programmi terviku õnnestumist. Infrastruktuur peab hõlmama kontorit, infotehnoloogiat ja versioonide sobivust.

Planeerimine

Koostage plaan, pidades silmas kogu infot projekti, ressursside, tähtaegade, vaatlemise ja kontrollimise kohta.

Parendamine

Pidevalt jälgige tootlikkust, uurige ja arendage uusi võimalusi, süstemaatiliselt kasutage uusi teadmisi ja programmioskusi.

Programmijuhi palk Eestis

Vastavalt veebilehele palgad.ee on programmijuhi keskmine palk Eestis 1425 eurot.
Airi Tooming

Airi Tooming (varem Airi Neve; sündinud 7. jaanuaril 1979) on Naiskodukaitse esinaine alates 2006. aastast.
Ta õppis aastatel 1986–1994 Antsla Keskkoolis ja 1994–1997 Hugo Treffneri Gümnaasiumis. Aastatel 1997–1998 õppis ta Tartu Ülikoolis matemaatikat; aastatel 1998–2007 õppis ta Tartu Ülikoolis semiootika ja kulturoloogia erialal, lõpetades ülikooli baccalaureus artiumi kraadiga. Aastal 2010 lõpetas ta Tallinna Ülikooli organisatsioonikäitumise erialal magistrikraadiga.
Ratsasport

Ratsasport on sport, kus sõidetakse hobustega võidu ratsa.
Ratsasport kuulus antiikolümpiamängude kavva esimest korda 680. aastal eKr, mil võisteldi kaarikusõidus ja võidujooksus. Tänapäeval on olümpiamängude kavas kolm ratsutamisala, mis kujunesid lõplikult välja 19. sajandil.
Ratsutamisalade kujunemises mängis suurt rolli sõjavägi, sest neil oli vaja, et hobused suudaksid läbida pikki vahemaid erinevates oludes (kolmevõistlus) ja et neid oleks võimalik kasutada paraadidel (koolisõit). Suurbritannias laialt levinud rebasejahist, kus hobuste seljas liikunud jahimeestel oli vaja hüpata üle hekkide, kiviaedade ja okste, kujunes välja kolmas olümpiala (takistussõit).
Esimest korda kuulus ratsutamine olümpiamängude kavva 1900. aastal Pariisis, kui võisteldi takistussõidus, sellele järgnes 12-aastane paus, ent ootamine tasus ennast ära – 1912. aastal Stockholmis olid kavas juba kõik kolm ratsutamisala. Märkimisväärne on, et kuni 1952. aastani tohtisid olümpiamängudel osaleda vaid meestest ratsaväeohvitserid. Pärast seda see nõue tühistati ning nüüd võistlevad mehed ja naised ühises arvestuses, olümpiamedalistiks loetakse ka selle võitnud hobust.
Rahvusvaheline Ratsaspordi Föderatsioon (FEI) asutati 1921. aastal ja tänapäeval kuulub sinna 135 liikmesriiki.
Hassavjurt

Ajalugu

Asutatud 1846. aastal. Linnaõigused sai 1931. aastal.
1996. aasta augustis sõlmiti linnas lahingutegevuse peatamise lepped tšetšeeni iseseisvuslaste ja Venemaa föderaalvõimu esindajate vahel.
Linnas elab palju tšetšeeni põgenikke.
Boriss Gasparov

Boriss Gasparov (Борис Михайлович Гаспаров, sündinud 16. jaanuaril 1940, Rostov Doni ääres) on vene filoloog, muusikateadlane ja semiootik.
Ta on lõpetanud 1961. aastal Rostovi Ülikooli. Ta töötas Tartu Ülikoolis õppejõuna 1968-80 ning oli ajakirja Труды по знаковым системам toimetuskolleegiumi liige ning mitmete artiklite autor. Aastal 1980 emigreerus ta Ameerika Ühendriikidesse. Alates 1993. aastast töötab ta professorina Columbia Ülikoolis.
Tema abikaasa on kirjandusteadlane Irina Paperno.
Harry S. Truman (laev)

USS Harry S. Truman (CVN-75) on Ameerika Ühendriikide sõjalaevastiku kaheksas Nimitz-klassi lennukikandja.
See ehitati 1993–1996 Northrop Grumman Newport Newsi laevatehases. 2003. aastal osales ta Iraagi sõjas.
Laeva kodusadam on Norfolki mereväebaas Virginias.
Lennukikandja on nime saanud president Harry S. Trumani järgi.
USS Harry S. Trumanile mahub kuni 90 lennukit või helikopterit. Relvastusse kuulub 2 Sea Sparrow õhutõrjeraketti, 2 RIM-116 Rolling Airframe Missile õhutõrjeraketti ja Phalanx CIWS õhutõrjesüsteem.
Jõuallikateks on 2 tuumareaktorit.
Laeva ehituskulud olid umbes 4,5 miljardit dollarit.
Lawrence'i maakond (Illinois)

Ajalugu

Maakond moodustati 1821. aastal.
Zabrze

Ajalugu

Zabrzet on mainitud 1295–1305. 18. sajandil läks Preisimaa koosseisu ja linnast sai Preisimaa mäetööstuse keskus. 1915 nimetati Zabrze vald ja kreis kindralmarssal Paul von Hindenburgi auks Hindenburgiks. 1922 sai linnaõigused. 1945. aastal liideti Poolaga, ennistati vana nimi ja linnas elanud sakslased asustati Saksamaale ümber. 
Zabrze on metallurgia-, klaasi- ja toiduainetetööstuse keskus.
Linna jalgpalliklubi Górnik Zabrze on tulnud ajavahemikus 1957–1988 14 korda Poola meistriks.
Piiritsoon

Piiritsoon on kindlaksmääratud maa-ala riigipiiri ääres, kus isikute liikumine ja lubatud tegevused on piirivalve eesmärkidel piiratud.

Piiririba Eestis

1994. aastal jõustunud riigipiiri seadusega sätestatakse, et Eestis on piiririba maismaal kuni 10 meetri laiune riigipiiriga paralleelselt kulgev maa-ala piirijoonest sisemaa poole. Linnas või muus asulas kehtestatakse piiririba vastavalt vajadusele. Piiriribal on keelatud igasugune tegevus, mis ei ole seotud piirimärkide ja piiririba korrashoidmise ja kontrollimise ning riigipiiri valvamisega või sisepiiri ületamisega.
Arbavere vald

Arbavere vald (saksa keeles Arbafer) oli vald Virumaal Kadrina kihelkonnas. Vald eksisteeris 1866–1893 ja siis liideti see vald Vohnja vallaga.
Erna Abel

Erna Abel (kuni 1940. aastani Kull; 19. detsember 1915 Kivijärve – 31. august 1999 Tartu) oli eesti suusataja ja treener.
Õppis Kivijärve algkoolis. Ta lõpetas 1934. aastal Tartu Pedagoogiumi. Aastatel 1935–1941 töötas ta õpetajana Urvaste algkoolis. Sel ajal alustas suusatreeningutega. 1945. aastal lõpetas Abel Tartu Ülikooli kehakultuuriteaduskonna. Aastatel 1945–1949 oli ta Tartu Ülikooli suusaspordikateedris assistent, 1959–1970 vanemõpetaja, 1967–1970 juhataja.
Suusatajana võitis ta aastatel 1941–1964 Eesti meistrivõistlustel 53 medalit, neist 32 kulda. Võistles nii murdmaa- kui mäesuusatamises.
Ta oli Herbert Abeli abikaasa. Koos abikaasaga rajas ta Supilinna saepururaja.
Ta on maetud Tartusse Raadi kalmistule.
Stanisław Szeptycki

Stanisław Maria Szeptycki (3. november 1867 Przyłbice, Austria-Ungari – 9. oktoober 1950 Korczyna, Podkarpacie vojevoodkond) oli Austria-Ungari ja Poola sõjaväelane.
1922. aastal anti talle Vabadusristi I liik 2. järk.